b'\n_START_ARTICLE_\nStartsakalis\n_START_SECTION_\nI\xc5\xa1vaizda\n_START_PARAGRAPH_\nStartsakalis yra ma\xc5\xbeiausias i\xc5\xa1 Lietuvos sakal\xc5\xb3. Jis gana trumpas, kresnas, sparnai gana trumpi. Patin\xc4\x85 nuo vis\xc5\xb3 ma\xc5\xbeesni\xc5\xb3j\xc5\xb3 sakal\xc5\xb3 lengviausia atskirti i\xc5\xa1 tamsios juostos uodegos gale. Patel\xc4\x97 nuo pel\xc4\x97sakalio patel\xc4\x97s skiriasi tamsiai ruda k\xc5\xabno vir\xc5\xa1utine puse bei trumpesne uodega._NEWLINE_Patino k\xc5\xabno vir\xc5\xa1us melsvai pilkas su i\xc5\xa1ilginiais dry\xc5\xbeiais. Kakta ir skruostai balzgani, sprandas ry\xc5\xa1kiai rudas su i\xc5\xa1ilginiais dry\xc5\xbeiais. Plasnojamosios plunksnos juosvos, su baltomis skersin\xc4\x97mis d\xc4\x97m\xc4\x97mis vidin\xc4\x97se v\xc4\x97tykl\xc4\x97se. Uodega dry\xc5\xbeuota, jos gale tamsi juosta su \xc5\xa1viesiu kra\xc5\xa1tu. K\xc5\xabno apa\xc4\x8dia balsva, ant kr\xc5\xabtin\xc4\x97s ir pilvo \xe2\x80\x93 pailgos juosvos d\xc4\x97m\xc4\x97s. Snapas melsvas, va\xc5\xa1kin\xc4\x97 geltona. Kojos taip pat geltonos, nagai juodi. Aki\xc5\xb3 rainel\xc4\x97 ruda. Patel\xc4\x97s k\xc5\xabno vir\xc5\xa1us rusvas su \xc5\xa1viesiomis pilkomis d\xc4\x97m\xc4\x97mis. Pakau\xc5\xa1is \xc5\xa1viesiai rudas, kakta balsva. K\xc5\xabno apa\xc4\x8dia rusvai balta, i\xc5\xa1ilgai d\xc4\x97m\xc4\x97ta. Jaunikliai pana\xc5\xa1\xc5\xabs \xc4\xaf patel\xc4\x99, j\xc5\xb3 vir\xc5\xa1us rudesnis. P\xc5\xabkinis apdaras trumpas, gelsvas, v\xc4\x97liay jis pailg\xc4\x97ja, vir\xc5\xa1utin\xc4\x97 pus\xc4\x97 tampa rusvai pilka, apa\xc4\x8dia \xe2\x80\x93 \xc5\xa1viesiai pilka.\n_START_SECTION_\nPaplitimas\n_START_PARAGRAPH_\nEurazijoje paplit\xc4\x99s nuo Skandinavijos iki Beringo ir Ochotsko j\xc5\xabr\xc5\xb3. \xc5\xa0iaur\xc4\x97je arealas siekia Kolos ir Jamalo pusiasalius, Ob\xc4\x97s \xc5\xbeemup\xc4\xaf, Jenisejaus ir Lenos \xc5\xbeiotis, Kolymos vidurup\xc4\xaf, Anadyrio basein\xc4\x85. Pietuose paplit\xc4\x99s iki Am\xc5\xabro \xc5\xbeemupio, U\xc5\xbebaikal\xc4\x97s, Tian \xc5\xa0anio, centrinio Kazachstano, Riazan\xc4\x97s, Maskvos sri\xc4\x8di\xc5\xb3, Lietuvos. Gyvena \xc5\xa0iaur\xc4\x97s Amerikoje, Brit\xc5\xb3, Islandijos, Farer\xc5\xb3, \xc5\xa0antar\xc5\xb3, Sachalino salose._NEWLINE_\xc5\xbdiemoja Kinijoje, Viduriniuosiuose Rytuose, Vakar\xc5\xb3 ir Piet\xc5\xb3 Europoje._NEWLINE_Lietuvoje startsakalis pastebimas retai, kartais \xc4\x8dia peri. R\xc5\xab\xc5\xa1is \xc4\xafra\xc5\xa1yta \xc4\xaf Lietuvos raudon\xc4\x85j\xc4\x85 knyg\xc4\x85.\n_START_SECTION_\nBiologija\n_START_PARAGRAPH_\nLietuvoje startsakalio lizd\xc5\xb3 iki \xc5\xa1iol rasta tik kult\xc5\xabriniame areale: pu\xc5\xa1yn\xc4\x97liuose tarp dirbam\xc5\xb3 lauk\xc5\xb3, kur gausu \xc5\xbevirblini\xc5\xb3 pauk\xc5\xa1\xc4\x8di\xc5\xb3. Gausiausia \xc5\xa1i\xc5\xb3 pauk\xc5\xa1\xc4\x8di\xc5\xb3 yra mi\xc5\xa1katundr\xc4\x97je. Veisiasi tundroje, step\xc4\x97je, lizdus krauna ant \xc5\xbeem\xc4\x97s. Kartais apsigyvena ir miestuose._NEWLINE_Lizdaviet\xc4\x97se triuk\xc5\xa1mingas. Puola varnas, suopius ir kranklius. Grobio tyko tup\xc4\x97dami medyje. Pasteb\xc4\x97j\xc4\x99s auk\xc4\x85, vejasi skrisdamas pa\xc5\xbeeme, o pasivij\xc4\x99s pakyla vir\xc5\xa1 aukos ir smogia kojomis. Patin\xc4\x97lis patelei grob\xc4\xaf perduoda ore arba nut\xc5\xabp\xc4\x99s ant \xc5\xa1akos._NEWLINE_Perimviet\xc4\x97s pastovios. U\xc5\xbeima varn\xc5\xb3, krankli\xc5\xb3 senus lizdus pu\xc5\xa1\xc5\xb3 vir\xc5\xa1\xc5\xabn\xc4\x97se keliolikos metr\xc5\xb3 auk\xc5\xa1tyje. Kartais atkovoja ir naujai statomus lizdus. D\xc4\x97tyje paprastai b\xc5\xabna 3\xe2\x80\x935 kiau\xc5\xa1iniai, perimi apie 27 dienas. Per\xc4\x97dami startsakaliai b\xc5\xabna gana tyl\xc5\xabs. Jaunikliai lizde praleid\xc5\xbeia apie m\xc4\x97nes\xc4\xaf, o po to triuk\xc5\xa1mingai j\xc4\xaf palieka. Netoli lizdo sakaliukai laikosi dar apie 40 dien\xc5\xb3, galiausiai vyresnieji jaunikliai atsiskiria._NEWLINE_Med\xc5\xbeioja dirvinius vieversius, margasparnes musinukes, kalviukus, devynbalses, kikilius, \xc4\x8diurlius. Med\xc5\xbeioja keli\xc5\xb3 kilometr\xc5\xb3 areale nuo lizdo, pami\xc5\xa1k\xc4\x97se, laukuose, pelk\xc4\x97se.'